**Kauno miesto savivaldybės administracijos**

**Civilinės metrikacijos skyrius**

Savivaldybės biudžetinė įstaiga, M. Daukšos g. 13, 1 kab., LT-44279 Kaunas,

tel. (8 612) 90589, el. p.: gediminas.lukosevicius@kaunas.lt

***ATMINTINĖ ASMENS, SULAUKUSIO 16 METŲ VARDO IR PAVARDĖS PAKEITIMUI***

 Keisti vardą, pavardę turi teisę Lietuvos Respublikos piliečiai, asmenys be pilietybės ir užsienio valstybių piliečiai. Šiuos asmens duomenis keisti leidžiama 16 metų sulaukusiam pareiškėjui.

 Užsienio valstybės piliečio ir asmens be pilietybės vardas ir (ar) pavardė gali būti pakeisti tik Lietuvos Respublikos civilinės metrikacijos įstaigose ar Lietuvos Respublikos diplomatinėse atstovybėse ir konsulinėse įstaigose jam įrašytuose civilinės būklės aktų įrašuose.

Pasirinktas vardas ir (ar) pavardė į kurį keičiamas turimas vardas ir (ar) pavardė, turi atitikti pareiškėjo lytį, neprieštarauti gerai moralei ir Lietuvos Respublikos viešajai tvarkai.

Pareiškėjas savo vardą (vardus) gali pakeisti į kitą vardą (vardus).

Pareiškėjas gali pakeisti savo pavardę, jeigu:

* nori turėti tėvų pavardę;
* nori turėti senelių, prosenelių ar kitų protėvių pavardę;
* nori turėti dvigubą pavardę, sudarytą iš tėvo ir motinos skirtingų pavardžių;
* nori turėti patėvio (pamotės), buvusio globėjo (buvusio ar esamo rūpintojo) pavardę;
* turi pavardės formą, neatitinkančią jo lyties;
* pasikeitė pavardę užsienio valstybėje;
* nori turėti kitokį pavardės variantą, jeigu tradicinėje vartosenoje yra trumpesnis nepriesaginis ar kitoks priesaginis tos pavardės variantas;
* po santuokos įregistravimo vietoj turimos pavardės nori įgyti bendrą su sutuoktiniu pavardę arba sutuoktinio dvinarės (daugianarės) pavardės dalį;
* po santuokos įregistravimo prie turimos pavardės nori prijungti sutuoktinio pavardę arba sutuoktinio dvinarės (daugianarės) pavardės dalį;
* nori susigrąžinti bet kurią pirmiau turėtą pavardę;
* nori įgyti pavardės formą, nenurodančią šeiminės padėties, arba atvirkščiai;
* nori vietoj savo nelietuviškos sugramatintos (su lietuviška galūne) pavardės įgyti tokią pačią, tik nesugramatintą pavardę (be lietuviškos galūnės), arba atvirkščiai – vietoj nelietuviškos nesugramatintos pavardės įgyti tokią pačią, tik sugramatintą pavardę.

**Keičiant vardą, pavardę turi būti pateikiami dokumentai:**

* *Nustatytos formos prašymas.* Prašymą pakeisti vardą ir (ar) pavardę pareiškėjas gali pateikti pasirinktai civilinės metrikacijos įstaigai tiesiogiai arba per Metrikacijos paslaugų informacinę sistemą. Nuolat užsienyje gyvenantys Lietuvos Respublikos piliečiai prašymą taip pat gali pateikti per konsulinę įstaigą. Tokiu atveju prašymą pasirašiusio pareiškėjo parašo ir prie prašymo pridėtų dokumentų kopijų tikrumas turi būti paliudytas konsulinio pareigūno parašu ir antspaudu su Lietuvos valstybės herbu. Prašymas gali būti pateikiamas asmeniškai arba per atstovą. Jeigu prašymas paduodamas per atstovą, turi būti pateikiamas atstovavimą patvirtinantis dokumentas ir atstovo asmens tapatybės dokumentas. Pateikiant prašymą per konsulinę įstaigą, prašymą pasirašiusio asmens parašo tikrumas turi būti paliudytas konsulinės įstaigos pareigūno parašu ir antspaudu su Lietuvos valstybės herbu.
* *Asmens tapatybę patvirtinantis dokumentas.* Lietuvos Respublikos piliečio asmens tapatybei patvirtinti turi būti pateikiamas galiojantis Lietuvos Respublikos piliečio pasas arba Lietuvos Respublikos pasas, arba asmens tapatybės kortelė, užsienio valstybės piliečio tapatybei patvirtinti – galiojantis užsienio valstybės piliečio kelionės dokumentas, pripažintas Lietuvos Respublikoje, arba leidimas gyventi Lietuvos Respublikoje, jei užsienio valstybės pilietis ar asmuo be pilietybės neturi kelionės dokumento. Jeigu pareiškėjas į civilinės metrikacijos įstaigą kreipiasi per Metrikacijos paslaugų informacinę sistemą, jo asmens tapatybė patvirtinama elektroninio ryšio priemonėmis.
* Kai pavardė keičiama norint įgyti tėvų, senelių, prosenelių ir kitų protėvių pavardę, civilinės metrikacijos įstaigai turi būti pateikiami civilinės būklės aktų įrašus liudijantys dokumentai, įrodantys, kad konkretus pareiškėjo protėvis turėjo jo pageidaujamą įgyti pavardę,
* Kai pavardė keičiama norint įgyti patėvio (pamotės), buvusio globėjo (buvusio ar esamo rūpintojo) pavardę civilinės metrikacijos įstaigai turi būti pateikiami dokumentai, pagrindžiantys, kad konkretus asmuo yra pareiškėjo patėvis (pamotė), buvo globėjas (buvo ar yra rūpintojas), taip pat patėvio (pamotės) ar globėjo (rūpintojo) laisvos formos rašytinis sutikimas dėl pareiškėjo pavardės pakeitimo.
* Kai pavardė keičiama dėl to, kad pareiškėjas pakeitė savo pavardę užsienio valstybėje, civilinės metrikacijos įstaigai turi būti pateikiami dokumentai, pagrindžiantys, kad pareiškėjo pavardė pakeista užsienio valstybėje.

Užsienio valstybių institucijų išduoti dokumentai turi būti išversti į lietuvių kalbą ir legalizuoti arba patvirtinti pažyma (*Apostille*), jeigu Lietuvos Respublikos tarptautinės sutartys ir Europos Sąjungos teisės aktai nenustato kitaip.

 Jeigu pateikiamos Lietuvos Respublikos ar užsienio valstybių institucijų išduotų dokumentų kopijos, kartu nepateikiant dokumentų originalų, jos turi būti patvirtintos atitinkamai notaro arba Lietuvos Respublikos konsulinio pareigūno, arba kompetentingo užsienio valstybės pareigūno.

***Valstybės rinkliava:***

* už vardo, pavardės pakeitimą, - 12 Eur;
* už civilinės būklės akto įrašą liudijančio išrašo pakeitus vardą ir (ar) pavardę išdavimą, - 2.9 Eur.

***Apmokėjimo už paslaugas informacija:***

* Gavėjas: Valstybinė mokesčių inspekcija prie LR Finansų ministerijos
* Įmokos kodas: 52819
* Įmokos pavadinimas: už vardo, pavardės pakeitimą.

*JŪSŲ PATOGUMU*I Civilinės metrikacijos skyriuje valstybinę rinkliavą galite susimokėti banko kortelėmis arba grynaisiais pinigais Foxbox mokėjimo terminale (M. Daukšos g. 13). Jei valstybinę rinkliavą Jus esate apmokėję per Elektroninius valdžios vartus, paslaugos apmokėjimo kvito pateikti nereikia.

 Kiti paslaugos apmokėjimo būdai:

* Internetu. SVARBU! Apmokėjus paslaugą internetu, Jūsų atliktas pavedimas elektroninėje sistemoje bus matomas po 3-5 dienų. Pavyzdžiui, apmokėjus paslaugą sausio 1 dieną, Civilinės metrikacijos skyriuje atlikta operacija bus matoma sausio 4-6 dieną.
* Bankų skyriuose;
* AB „Lietuvos paštas" pašto skyriuose;
* Informacinėse „Maxima“ kasose;
* UAB „Perlo paslaugos" terminaluose.

Įmokos kvite privalu nurodyti duomenis asmens, kurio vardu pateiktas prašymas, o ne giminaičio ir (ar) kito asmens duomenis.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_